Document ID: 32003R1882

Euroopa parlamendi ja nõukogu määrus (EÜ) nr 1882/2003,
29. september 2003,
EÜ asutamislepingu artiklis 251 osutatud menetlusele vastavates õigusaktides sätestatud rakendusvolituste kasutamisel komisjoni abistavaid komiteesid käsitlevate sätete kohandamise kohta nõukogu otsusega 1999/468/EÜ
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artikleid 40, 47, 55, 71, 80, 95, 137, 150, 152, 153, 155, 156, artikli 175 lõiget 1, 179, 285 ja artikli 300 lõiget 3,
võttes arvesse komisjoni ettepanekut, [1]
võttes arvesse Euroopa majandus- ja sotsiaalkomitee arvamust, [2]
pärast konsulteerimist regioonide komiteega,
vastavalt asutamislepingu artiklis 251 sätestatud menetlusele [3]
ning arvestades järgmist:
(1) Nõukogu 28. juuni 1999. aasta otsus 1999/468/EÜ, millega kehtestatakse komisjoni rakendusvolituste kasutamise menetlused, [4] asendab otsuse 87/373/EMÜ. [5]
(2) Vastavalt nõukogu ja komisjoni avaldusele [6] otsuse 1999/468/EÜ kohta tuleks kohandada sätteid, mis käsitlevad otsuses 87/373/EMÜ ettenähtud rakendusvolituste kasutamisel komisjoni abistavaid komiteesid, et viia need kooskõlla otsuse 1999/468/EÜ artiklitega 3, 4 ja 5.
(3) Eespool mainitud avalduses esitatakse komiteemenetluste kohandamise viisid, kohandamine toimub automaatselt tingimusel, et see ei mõjuta põhiõigusaktis ettenähtud komitee laadi.
(4) Kohandatavates sätetes määratud tähtajad peaksid jääma kehtima. Kui rakendamismeetmete vastuvõtmiseks ei ole tähtaega sätestatud, tuleks tähtajaks kehtestada kolm kuud.
(5) Nende õigusaktide sätted, mis näevad ette otsusega 87/373/EMÜ kehtestatud I tüüpi komiteemenetluse kohaldamise, tuleks seetõttu asendada sätetega, mis osutavad otsuse 1999/468/EÜ artiklis 3 sätestatud nõuandemenetlusele.
(6) Nende õigusaktide sätted, mis näevad ette otsusega 87/373/EMÜ kehtestatud IIa ja IIb tüüpi komiteemenetluse kohaldamise, tuleks asendada sätetega, mis osutavad otsuse 1999/468/EÜ artiklis 4 sätestatud korralduskomitee menetlusele.
(7) Nende õigusaktide sätted, mis näevad ette otsusega 87/373/EMÜ kehtestatud IIIa ja IIIb tüüpi komiteemenetluse kohaldamise võimaluse, tuleks asendada sätetega, mis osutavad otsuse 1999/468/EÜ artiklis 5 sätestatud regulatiivkomitee menetlusele.
(8) Käesolev määrus hõlmab üksnes komiteemenetluse vastavusse viimist. Nende menetlustega seotud komiteede nimesid on vajaduse korral muudetud,
ON VASTU VÕTNUD KÄESOLEVA MÄÄRUSE:
Artikkel 1
I lisas loetletud õigusakte, mille puhul kohaldatakse nõuandemenetlust, kohandatakse vastavalt kõnealusele lisale otsuse 1999/468/EÜ vastavate sätetega.
Artikkel 2
II lisas loetletud õigusakte, mille puhul kohaldatakse korralduskomitee menetlust, kohandatakse vastavalt kõnealusele lisale otsuse 1999/468/EÜ vastavate sätetega.
Artikkel 3
III lisas loetletud õigusakte, mille puhul kohaldatakse regulatiivkomitee menetlust, kohandatakse vastavalt kõnealusele lisale otsuse 1999/468/EÜ vastavate sätetega.
Artikkel 4
Viiteid I, II ja III lisas käsitletud õigusaktide sätetele käsitatakse viidetena kõnealustele sätetele nii, nagu neid on käesoleva määrusega kohandatud.
Käesolevas määruses esitatud viiteid komiteede endistele nimedele käsitatakse viidetena nende uutele nimedele.
Artikkel 5
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. september 2003

Labels: 10
11
15